Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 130/2006 li jimponi dazju anti-dumping definittiv u li jiġbor b'mod definittiv id-dazju proviżorju impost fuq importazzjonijiet ta' aċidu tartariku li joriġina mir-Repubblika Popolari taċ-Ċina /* COM/2012/0114 final - 2012/0053 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA · Raġunijiet għall-proposta u l-għanijiet tagħha Din il-proposta hija dwar l-applikazzjoni tar-Regolament tal-Kunsill (KE) Nru 1515/2001 tat-23 ta' Lulju 2001 dwar il-miżuri li jistgħu jittieħdu mill-Komunità wara rapport adottat mill-Korp għall-Ftehim fuq Tilwim tad-WTO dwar kwistjonijiet fuq anti-dumping u antisussidji, dwar il-proċediment tar-reviżjoni tal-iskadenza tad-dazju ta' anti-dumping fis-seħħ fuq l-importazzjonijiet tal-aċidu tartariku li joriġinaw mir-Repubblika Popolari taċ-Ċina. · Kuntest Ġenerali Din il-proposta qed issir fil-kuntest tal-implimentazzjoni tar-Regolament tal-Kunsill (KE) Nru 1515/2001 u hija r-riżultat ta' reviżjoni tar-Regolament tal-Kunsill (KE) Nru 130/2006 li saret fid-dawl tar-rapport tal-Bord tal-Appell tad-WTO fil-Messiku – Il-laħam taċ-Ċanga u r-Ross[1]. · Id-dispożizzjonijiet eżistenti fil-qasam tal-proposta Il-miżuri fis-seħħ bħalissa huma dazju definittiv tal-anti-dumping impost mir-Regolament tal-Kunsill (KE) Nru 130/2006 fuq importazzjonijiet tal-aċidu tartariku li joriġinaw fir-Repubblika tal-Poplu taċ-Ċina (ĠU L 23, 27.1.2006, p. 1.), kif emendat l-aħħar bir-Regolament tal-Kunsill (KE) Nru 150/2008 (ĠU L 48, 22.2.2008, p. 1). · Konsistenza mal-politiki u l-għanijiet l-oħra tal-Unjoni Mhux applikabbli. 2. KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT · Konsultazzjoni mal-partijiet interessati Il-partijiet interessati fil-proċediment għandhom il-possibbiltà li jiddefendu l-interessi tagħhom waqt l-investigazzjoni. · Ġbir u użu ta' għarfien espert Ma kien hemm l-ebda bżonn ta’ għarfien espert estern. · Stima tal-impatt Din il-proposta hija r-riżultat tal-implimentazzjoni tar-Regolament tal-Kunsill (KE) Nru 1515/2001. 3. L-ELEMENTI LEGALI TAL-PROPOSTA · Taqsira tal-azzjoni proposta Fis-26 ta' Jannar 2011, skont l-Artikolu 2(3) tar-Regolament (KE) Nru 1515/2001, il-Kummissjoni tat bidu għal reviżjoni tar-Regolament tal-Kunsill (KE) Nru 130/2006 b'konnessjoni ma' reviżjoni tal-iskadenza tal-miżuri ta' anti-dumping applikabbli fuq importazzjonijiet ta' aċidu tartariku li joriġinaw mir-Repubblika Popolari taċ-Ċina. L-investigazzjoni tar-reviżjoni sabet li, fid-dawl tar-rapport tal-Korp tal-Appell tad-WTO fil-Messiku – Il-Laħam taċ-Ċanga u r-Ross, l-impożizzjoni kontinwa tal-miżuri imposti fuq Hangzhou Bioking permezz tar-Regolament tal-Kunsill (KE) Nru 130/2006 ma għadx hemm lokha u r-Regolament (KE) Nru 130/2006 għandu jiġi emendat kif xieraq. Għalhekk huwa propost li l-Kunsill jadotta l-proposta mehmuża għal Regolament sabiex jeskludi lill-kumpanija Hangzhou Bioking mill-kamp ta' applikazzjoni tar-Regolament tal-Kunsill (KE) Nru 130/2006, li għandu jiġi ppubblikat f'Il-Ġurnal Uffiċjali tal-Unjoni Ewropea sal-24 ta' April 2012. · Bażi legali Ir-Regolament tal-Kunsill (KE) Nru 1515/2001 tat-23 ta' Lulju 2001 fuq il-miżuri li jistgħu jittieħdu mill-Komunità wara rapport adottat mill-Korp għall-Ftehim fuq Tilwim tad-WTO dwar kwistjonijiet fuq anti-dumping u antisussidji. · Il-prinċipju tas-sussidjarjetà Il-proposta taqa’ fil-kompetenza esklussiva tal-Unjoni. Għaldaqstant, il-prinċipju tas-sussidjarjetà ma japplikax. · Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin: Il-mod ta' azzjoni ma jħalli l-ebda ambitu għal deċiżjoni nazzjonali. Mhijiex applikabbli l-indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini huwa minimizzat u proporzjonat mal-għan tal-proposta. · L-Għażla tal-istrumenti L-istrumenti proposti: Regolament. Mezzi oħra ma jkunux adegwati minħabba r-raġuni li ġejja: Ir-Regolament bażiku msemmi hawn fuq ma jipprevedix għażliet alternattivi. 4. IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-Unjoni. 2012/0053 (NLE) Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 130/2006 li jimponi dazju anti-dumping definittiv u li jiġbor b'mod definittiv id-dazju proviżorju impost fuq importazzjonijiet ta' aċidu tartariku li joriġina mir-Repubblika Popolari taċ-Ċina IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 1515/2001 tat-23 ta' Lulju 2001 fuq il-miżuri li jistgħu jittieħdu mill-Komunità wara rapport adottat mill-Korp għall-Ftehim fuq Tilwim tad-WTO dwar kwistjonijiet fuq anti-dumping u antisussidji[2], u b’mod partikolari l-Artikolu 2(1) tiegħu, Wara li kkunsidra l-proposta mressqa mill-Kummissjoni Ewropea ("il-Kummissjoni") wara li kkonsultat mal-Kumitat Konsultattiv, Billi: A. PROĊEDURA 1. Miżuri fis-seħħ (1) Bir-Regolament (KE) Nru 130/2006[3], il-Kunsill impona dazju definittiv ta' anti-dumping, li jvarja bejn 0 % u 34,9 %, fuq l-importazzjonijiet tal-aċidu tartariku ("AT") li joriġinaw mir-Repubblika tal-Poplu taċ-Ċina ("iċ-Ċina"). Ir-rata tad-dazju definittiv ta' anti-dumping impost fuq l-AT prodott mill-produttur esportatur Hangzhou Bioking Biochemical Engineering Co., Ltd. ("Hangzhou Bioking") kienet ta' 0 %. 2. Il-bidu ta' reviżjoni tal-iskadenza u ta' reviżjoni tal-miżuri fis-seħħ fuq Hangzhou Bioking (2) Wara l-pubblikazzjoni ta’ avviż ta’ skadenza imminenti[4] tal-miżuri ta' anti-dumping fis-seħħ, fis-27 ta' Ottubru 2009, il-Kummissjoni rċeviet talba għall-bidu ta' reviżjoni tal-iskadenza ta' dawn il-miżuri skont l-Artikolu 11(2) tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[5] ("ir-Regolament bażiku"). (3) Wara li ddeterminat, wara konsultazzjoni mal-Kumitat Konsultattiv, li kienet teżisti evidenza biżżejjed biex tinbeda reviżjoni tal-iskadenza, fis-26 ta' Jannar 2011, il-Kummissjoni ħabbret l-inzjazzjoni ta' reviżjoni tal-iskadenza skont l-Artikolu 11(2) tar-Regolament bażiku, permezz ta' avviż ippubblikat f'Il-Ġurnal Uffiċjali tal-Unjoni Ewropea[6] (in-"Notifika tal-bidu"). (4) Fin-Notifika tal-bidu, il-Kummissjoni ħabbret ukoll il-bidu ta’ reviżjoni tal-miżuri fis-seħħ fuq Hangzhou Bioking skont l-Artikolu 2(3) tar-Regolament (KE) Nru 1515/2001 sabiex tippermetti kwalunkwe emenda neċessarja tar-Regolament (KE) Nru 130/2006 fid-dawl tal-rapport tal-Korp tal-Appell tad-WTO intitolat "Il-Messiku - Miżuri anti-dumping definittivi fuq il-Laħam taċ-Ċanga u r-Ross"[7]. Fil-paragrafi 305 u 306 dan ir-rapport wera li produttur esportatur li ma jinstabx li qed jagħmel dumping fl-investigazzjoni oriġinali għandu jiġi eskluż mill-ambitu tal-miżura definittiva imposta bħala riżultat ta' din l-investigazzjoni u ma jistax ikun soġġett għal reviżjoni amministrattiva u ta’ ċirkustanzi mibdula. 3. Bidu ta’ proċediment ġdid (5) Fid-29 ta’ Lulju 2011, il-Kummissjoni ħabbret, permezz ta’ notifika ppubblikata f’Il-Ġurnali Uffiċjali tal-Unjoni Ewropea[8], il-bidu ta’ investigazzjoni dwar anti-dumping skont l-Artikolu 5 tar-Regolament bażiku li tikkonċerna l-importazzjonijiet fl-Unjoni Ewropea tal-aċidu tartariku li joriġina fir-Repubblika Popolari taċ-Ċina, limitata għal Hangzhou Bioking. 4. L-esklużjoni ta’ Hangzhou Bioking mill-miżuri definittivi ta' anti-dumping imposti mir-Regolament (KE) 130/2006 (6) Il-kumpanija Hangzhou Bioking għandha tiġi eskluża mill-miżura definittiva ta' anti-dumping imposta mir-Regolament (KE) Nru 130/2006 sabiex Hangzhou Bioking ma taqax taħt żewġ proċedimenti ta' anti-dumping fl-istess ħin, ADOTTA DAN IR-REGOLAMENT: Artikolu 1 Ir-Regolament (KE) Nru 130/2006 huwa b’dan emendat kif ġej: Fl-Artikolu 1(2), fit-tabella, l-annotazzjoni dwar Hangzhou Bioking Biochemical Engineering Co., Ltd għandha titħassar, u l-annotazzjoni "Il-kumpaniji l-oħra kollha" għandha toħdilha postha "Il-kumpaniji l-oħra kollha (minbarra Hangzhou Bioking Biochemical Engineering Co., Ltd – kodiċi addizzjonali TARIC A687)". Artikolu 2 Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmula fi Brussel, Għall-Kunsill Il-President [1] Il-Messiku – Miżuri Definittivi ta' Anti-dumping fuq iċ-Ċanga u r-Ross, Rapport tal-Korp tal-Appell, WT/DS295/AB/R, 29 ta' Novembru 2005. [2] ĠU L 201, 26.7.2001, p. 10. [3] ĠU L 23, 27.1.2006, p. 1. [4] ĠU C 211, 4.8.2010, p. 11. [5] ĠU L 343, 22.12.2009, p. 51. [6] ĠU C 24, 26.1.2011, p. 14. [7] WT/DS295/AB/R, 29 ta’ Novembru 2005. [8] ĠU C 223, 29.7.2011, p. 11.